প্রত্যদর্শীরা জানায়, আদমজী ইপিজেড থেকে বন্ধকৃত আদমজী জুট মিলের মালামাল পাচার হওয়ার সময় রোববার বিকেল ৫টায় সিদ্ধিরগঞ্জ পাওয়ার হাউজের সামনে থেকে পুলিশ ২টি ট্রাক ভর্তি স্ক্র্যাব আটক করে। ২টি ট্রাক (নং-ঢাকা-ন-২৩২ ও নারায়ণগঞ্জ-ট-০২-০২০১) এ ৪ টন করে ৮ টন মালামাল রয়েছে। এ সময় পুলিশ মালামালের সঙ্গে আল আমিন নামে এক যুবককে গ্রেপ্তার করে। পরে পুলিশ স্ক্র্যাব ভর্তি ২টি ট্রাকসহ ওই যুবককে থানায় নিয়ে যায়। খবর পেয়ে মালামালের মালিক আনোয়ার হোসেন লাদেন নামে এক ব্যবসায়ি  থানায় ছুটে যায়। কিন্তু মালামালসহ ট্রাক ছাড়িয়ে নিতে হলে থানার ক্যাশিয়ারের মাধ্যমে তার কাছে ৪ লাখ টাকা দাবী করে বলে আনোয়ার হোসেন জানায়। এ নিয়ে শুরু হয় দেন দরবার। ওদিকে ৩ ঘন্টা আটকের পর থানা হাজত থেকে রাতে মাসোহারার বিনিময়ে আল আমিনকে ছেড়ে দেয় পুলিশ। রাতভর দেনদরবার শেষে সোমবার সকালে আনোয়ার হোসেন মালামালের কাগজ পত্র নিয়ে থানায় যায়। এবং বলে মালামালগুলো মেসার্স ইমেজ এন্টারপ্রাইজ টেন্ডারের মাধ্যমে পেয়েছে। এ সময় পুলিশ জানায়, মালামালের কাগজপত্র বৈধ নয়। মালামাল নিতে হলে টাকা দিতে হবে। শেষ পর্যন্ত দাবীকৃত টাকা না দেয়ায়  আটকের ১৯ ঘন্টা পর সোমবার দুপুর ১২টায় পুলিশ বাদী হয়ে একটি মামলা দায়ের করেন।  মামলায় পুলিশ উলেখ করেন, পুলিশ গোপন সংবাদের ভিত্তিতে জানতে পারে রোববার চোরাই রড বোঝাই করে ২টি ট্রাক আদমজী ইপিজেডের ভেতর থেকে বেরিয়ে গেছে। পরে বিকেল ৫টায় সিদ্ধিরগঞ্জ থানার এস আই জাকির হোসেন সঙ্গীয় ফোর্স নিয়ে সিদ্ধিরগঞ্জ পাওয়ার হাউজের সামনে ট্রাক দুটিকে সিগন্যাল দিলে ট্রাকের চালক ও হেলপাররা ট্রাক ফেলে পালিয়ে যায়। মজার বিষয় হলো ট্রাকের চালকরা পালিয়ে গেলে তাৎনিকভাবে ট্রাক দুটি কারা চালিয়ে থানা নিয়ে আসলো? তাছাড়া মালামালের বৈধ মালিক  দাবীদার আনোয়ার থানায় আসলেও পুলিশ তাকে বা যে প্রতিষ্ঠানের নামে মালামালগুলো ইপিজেডের ভেতর থেকে বের হয়েছে তাদের আসামী করেনি।  ইপিজেডের একাধিক ব্যবসায়ি জানায়, ইপিজেডের প্রধান নিরাপত্তা কর্মকর্তা মেজর (অব:) আসাদুজ্জামান ও বেপজার কতিপয় অসাধু কর্মকর্তাদের যোগ সাজসে একটি চক্র দীর্ঘদিন ধরে দিনে ট্রাক যোগে আর রাতে শীতল্যা নদী দিয়ে ট্রলার যোগে বন্ধ আদমজীর মূল্যবান মালামাল পাচার করে নিয়ে যাচ্ছে। ফলে পাচার হওয়ার সময় মালামাল আটক হলেও তারা থানায় যাননি। অথচ মালামাল পাচারে ঘটনায় তাদেরই বাদী হয়ে মামলা করার কথা।